Document ID: 32011D0383

A BIZOTTSÁG HATÁROZATA
(2011. június 28.)
az általános tisztítószerek és a szaniterhelyiségek tisztításához használt tisztítószerek uniós ökocímkéjének odaítélésére vonatkozó ökológiai kritériumok megállapításáról
(az értesítés a C(2011) 4442. számú dokumentummal történt)
(EGT-vonatkozású szöveg)
(2011/383/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (2) bekezdésére,
az Európai Unió ökocímkézésért felelős bizottságával folytatott konzultációt követően,
mivel:
(1)
A 66/2010/EK rendelet értelmében uniós ökocímkére érdemesek azok a termékek, amelyek teljes életciklusukat tekintve csak kismértékben károsítják a környezetet.
(2)
A 66/2010/EK rendelet értelmében az uniós ökocímke odaítélésének konkrét kritériumait termékcsoportonként kell megállapítani.
(3)
A 2005/344/EK bizottsági határozat (2) az általános tisztítószerek és a szaniterhelyiségek tisztításához használt tisztítószerek vonatkozásában megállapítja a 2011. június 30-ig hatályos ökológiai kritériumokat, valamint a kapcsolódó értékelési és ellenőrzési követelményeket.
(4)
A műszaki haladás fényében a szóban forgó kritériumok további felülvizsgálatára került sor. Az új kritériumoknak és a kapcsolódó értékelési és ellenőrzési követelményeknek e határozat elfogadásának időpontjától számítva négy évig célszerű érvényben maradniuk.
(5)
Az egyértelműség érdekében indokolt a 2005/344/EK határozat helyett újat elfogadni.
(6)
Annak érdekében, hogy elegendő idő álljon rendelkezésre a módosított kritériumokhoz és követelményekhez igazodó termékváltoztatások végrehajtására, átmeneti időszakot szükséges biztosítani azon gyártók számára, akiknek termékei korábban a 2005/344/EK határozatban előírt kritériumok alapján megkapták az általános tisztítószerek és a szaniterhelyiségek tisztításához használt tisztítószerekre vonatkozó ökocímkét. Lehetővé kell tenni, hogy a gyártók a 2005/344/EK határozat hatályának lejártáig akár az említett határozatban, akár az e határozatban előírt követelmények alapján benyújthassák kérelmeiket.
(7)
Az ebben a határozatban előírt intézkedések összhangban vannak a 66/2010/EK rendelet 16. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
Az „általános tisztítószerek és a szaniterhelyiségek tisztításához használt tisztítószerek” termékcsoportba az általános tisztítószerek, az ablaktisztító szerek és a szaniterhelyiségek tisztítására szolgáló tisztítószerek tartoznak.
a)
Általános tisztítószereknek tekintendők a padló, a falak, a mennyezet, az ablakok és egyéb rögzített felületek rendszeres tisztítására használt tisztítószerek, amelyeket vagy hígítás nélkül, vagy vízzel hígítva alkalmaznak. Általános tisztítószerek az épületek, ezen belül többek között a háztartási, kereskedelmi és ipari célú helyiségek beltéri tisztítására szánt termékek.
b)
Ablaktisztító szerek a kifejezetten ablakok rendszeres tisztítására használt, hígítás nélkül alkalmazott speciális tisztítószerek.
c)
A szaniterhelyiségek tisztításához használt tisztítószerek a szaniterhelyiségek (például mosókonyha, fürdőszoba, zuhanyozó, WC és konyha) szennyeződéseinek és/vagy lerakódásainak rendszeres eltávolítására - ideértve a súrolást is - használt termékek. Ebbe az alcsoportba tehát a fürdőszobai és konyhai tisztítószerek tartoznak bele.
A termékcsoport a háztartási és az ipari felhasználású termékeket egyaránt magában foglalja. A termékcsoportba tartozó termékek vegyi anyagokból álló keverékek, a gyártó által külön hozzáadott mikroorganizmusokat nem tartalmazhatnak.
2. cikk
E határozat alkalmazásában:
1. „anyag”: természetes állapotban előforduló vagy gyártási folyamatból származó kémiai elemek és vegyületeik összessége, amely a termékek stabilitásának megőrzéséhez szükséges adalékanyagot és az alkalmazott folyamatból származó szennyező anyagot is tartalmazhat, de amelynek nem képezi részét olyan oldószer, amely az anyag stabilitásának befolyásolása vagy összetételének megváltoztatása nélkül elkülöníthető.
2. „termék (vagy keverék)”: reakcióba nem lépő két vagy több anyag oldata vagy keveréke.
3. cikk
Egy adott általános tisztítószer, ablaktisztító szer vagy szanitertisztító szer abban az esetben látható el a 66/2010/EK rendelet szerinti uniós ökocímkével, ha az e határozat 1. cikkében meghatározott „általános tisztítószerek és a szaniterhelyiségek tisztításához használt tisztítószerek” termékcsoportba tartozik, és megfelel az e határozat mellékletében megállapított ökológiai kritériumoknak és a kapcsolódó értékelési és ellenőrzési követelményeknek.
4. cikk
Az „általános tisztítószerek és a szaniterhelyiségek tisztításához használt tisztítószerek” termékcsoport ökológiai kritériumai, valamint a kapcsolódó értékelési és ellenőrzési követelmények e határozat elfogadásának időpontjától számítva négy évig érvényesek.
5. cikk
Az „általános tisztítószerek és a szaniterhelyiségek tisztításához használt tisztítószerek” termékcsoporthoz adminisztratív célból rendelt kódszám: „020”.
6. cikk
A 2005/344/EK határozat hatályát veszti.
7. cikk
(1) A 6. cikkben foglaltaktól eltérve az „általános tisztítószerek és a szaniterhelyiségek tisztításához használt tisztítószerek” termékcsoportba tartozó termékekre vonatkozóan az e határozat elfogadásának időpontja előtt benyújtott ökocímke-kérelmeket a 2005/344/EK határozatban megállapított feltételek szerint kell elbírálni.
(2) Az „általános tisztítószerek és a szaniterhelyiségek tisztításához használt tisztítószerek” termékcsoportba tartozó termékekre vonatkozóan az e határozat elfogadását követően, de még 2011. június 30. előtt benyújtott ökocímke-kérelmek elbírálásához a 2005/344/EK határozat és e határozat kritériumai egyaránt alapul vehetők.
Ezeket a kérelmeket az azok alapjául szolgáló kritériumok szerint kell elbírálni.
(3) A 2005/344/EK határozatban megállapított kritériumok szerint elbírált kérelem alapján odaítélt ökocímke ezen határozat elfogadásának dátumától számítva 12 hónapig használható.
8. cikk
Ennek a határozatnak a tagállamok a címzettjei.
Kelt Brüsszelben, 2011. június 28-án.

Labels: 3
1
20